Respublika bo‘ysunuvidagi shaharlarni kompleks ijtimoiy-iqtisodiy rivojlantirish bo‘yicha qo‘shimcha chora-tadbirlar to‘g‘risida

O‘zbekiston Respublikasining “O‘zbekiston Respublikasida ma’muriy-hududiy tuzilish masalalarini hal etish tartibi to‘g‘risida”gi Qonuniga muvofiq hamda hududlarni jadal ijtimoiy-iqtisodiy rivojlantirish, shaharlarning rezerv va imkoniyatlarini to‘liq ishga solish, bu boradagi strategik va eng muhim istiqbolli vazifalarni samarali hal etishda davlat boshqaruvi hamda mahalliy ijroiya hokimiyati organlarining muvofiqlashtirilgan faoliyatini ta’minlash maqsadida:
 1. O‘zbekiston Respublikasi Vazirlar Mahkamasining ijro etuvchi tuzilmasida ilovaga muvofiq 12 ta shtat birlikdan iborat Respublika bo‘ysunuvidagi shaharlarni ijtimoiy-iqtisodiy rivojlantirish bo‘limi (keyingi o‘rinlarda bo‘lim deb yuritiladi) tashkil etilsin va uning faoliyati bevosita O‘zbekiston Respublikasi Bosh vaziri tomonidan muvofiqlashtirilishi belgilansin.
 2. Bo‘limning shtat birliklari Toshkent viloyati hokimligi boshqaruv apparati tuzilmasining 2 ta va Toshkent viloyati Turizmni rivojlantirish departamentining 10 ta shtat birliklarini qisqartirish hisobiga shakllantirilsin.
 3. Quyidagilar Bo‘limning asosiy vazifalari etib belgilansin: 
 Toshkent viloyatining Angren, Bekobod, Olmaliq va Chirchiq shaharlarini, Sirdaryo viloyatining Shirin shahrini, Navoiy viloyatining Zarafshon shahrini va Surxondaryo viloyatining Sariosiyo tumani Sharg‘un shaharchasini (keyingi o‘rinlarda shaharlar deb ataladi) rivojlantirishning istiqbolli vazifalarini samarali hal etish bo‘yicha davlat boshqaruvi va mahalliy ijroiya hokimiyati organlarining muvofiqlashtirilgan faoliyatini ta’minlash;
 shaharlar iqtisodiyotining raqobatbardoshligini tubdan oshirish, innovatsion faoliyatni rivojlantirish, eksport qiluvchi korxonalarni qo‘llab-quvvatlashni kuchaytirish, fermer xo‘jaliklari, tadbirkorlik subyektlarining eksportdagi ishtirokini har tomonlama rag‘batlantirish bo‘yicha amaliy chora-tadbirlarni ishlab chiqish va ularning amalga oshirilishini tashkil etish;
 shaharlarning ishlab chiqarishga jalb etilmagan rezerv va imkoniyatlarini to‘liq ishga solish, mehnat hamda ishlab chiqarish salohiyatini aniqlash, mavjud mineral-xomashyo resurslaridan, mehnat va ishlab chiqarish salohiyatidan samarali foydalanish, mahalliy budjetlarning daromad qismini kengaytirish, subvensiyaviyligini qisqartirish chora-tadbirlarini amalga oshirish, korxonalarning moliyaviy barqarorligini oshirish yuzasidan zaruriy choralarni belgilash;
 davlat boshqaruv organlari va xo‘jalik birlashmalari bilan birgalikda shaharlarning sanoat salohiyatini jadal rivojlantirish, mineral-xomashyo va qishloq xo‘jaligi xomashyosini sanoat yo‘li bilan chuqur qayta ishlash bo‘yicha yangi yuqori texnologik ishlab chiqarishni barpo etish, yuqori qo‘shilgan qiymatli raqobatbardosh mahsulotlar ishlab chiqarishni tashkil etish va shu asosda eksportga yetkazib beriladigan mahsulotlar hajmi va turlarini ko‘paytirish bo‘yicha dasturiy chora-tadbirlarning ishlab chiqilishi va amalga oshirilishini ta’minlash;
 shaharlarning o‘ziga xos xususiyatlarini hisobga olgan holda ularni ijtimoiy-iqtisodiy rivojlantirish dasturlarini ishlab chiqish va amalga oshirilishini nazorat qilish, o‘z vaqtida va sifatli bajarilishiga to‘sqinlik qilayotgan muammoli masalalarni aniqlab, ularni tezkor hal etish, shu jumladan qabul qilingan hududiy dasturlarga o‘zgartirishlar kiritish bo‘yicha takliflar tayyorlash;
 shaharlarda aholi daromadlari o‘sishini ta’minlash, xarid qobiliyati darajasini oshirish va ichki iste’mol bozorini to‘ldirish, aholini elektr energiyasi, tabiiy gaz va ko‘mir bilan uzluksiz ta’minlash, ta’lim, sog‘liqni saqlash, madaniyat va sport sohalarini rivojlantirish bo‘yicha takliflar ishlab chiqish;
 shaharlarda “Obod mahalla” dasturi, shu jumladan muhandislik, yo‘l-transport va telekommunikatsiya infratuzilmasini rivojlantirish, transport xizmati ko‘rsatishni yanada yaxshilash, ko‘rsatilayotgan uy-joy kommunal xizmatlar darajasi va sifatini tubdan oshirish, sifatli ichimlik suvi va sanitariya jihatidan tozalash tizimi, aholi punktlarini obodonlashtirish, uy-joy sharoitlarini yaxshilash, arzon va qulay uy-joylar qurish bo‘yicha chora-tadbirlarning o‘z vaqtida, to‘liq va sifatli bajarilishi ustidan tizimli nazoratni amalga oshirish;
 shaharlarni rivojlantirish bo‘yicha respublika darajasida hal etilishi lozim bo‘lgan muammolarni davlat boshqaruvi organlari va xo‘jalik birlashmalarini jalb qilgan holda o‘z vaqtida hamda to‘laqonli hal etish bo‘yicha ta’sirchan choralar ko‘rish.
 4. Belgilansinki: 
 Bo‘lim o‘z faoliyatini O‘zbekiston Respublikasining Bosh vaziri rahbarligida amalga oshiradi;
 shaharlarni rivojlantirish bo‘yicha amalga oshirilgan ishlar natijalari har chorakda O‘zbekiston Respublikasi Vazirlar Mahkamasi Rayosati yig‘ilishlarda ko‘rib chiqiladi.
 6. O‘zbekiston Respublikasi Vazirlar Mahkamasi bir oy muddatda:
 Respublika bo‘ysunuvidagi shaharlarni ijtimoiy-iqtisodiy rivojlantirish bo‘limi to‘g‘risidagi nizomni tasdiqlasin;
 Respublika bo‘ysunuvidagi shaharlarni ijtimoiy-iqtisodiy rivojlantirish bo‘limiga biriktiriladigan davlat boshqaruvi organlari hamda o‘zaro hamkorligi ta’minlanadigan tashkilotlar ro‘yxatini belgilasin.
 7. O‘zbekiston Respublikasi Moliya vazirligi Bo‘limni moliyalashtirish, shu jumladan, xodimlarining mehnatiga haq to‘lash, moddiy-texnika ta’minoti va ularning faoliyati bilan bog‘liq boshqa xarajatlarni qoplash uchun O‘zbekiston Respublikasi Davlat budjetidan zarur mablag‘lar ajratsin.
 8. O‘zbekiston Respublikasi Adliya vazirligi manfaatdor vazirlik va idoralar bilan birgalikda qonun hujjatlariga ushbu Farmondan kelib chiqadigan o‘zgartirish va qo‘shimchalar to‘g‘risida ikki oy muddatda Vazirlar Mahkamasiga takliflar kiritsin.
 9. O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi, O‘zbekiston Milliy axborot agentligi va Milliy teleradiokompaniyasi ommaviy axborot vositalarida mazkur Farmonning mazmun-mohiyatini keng yoritish bo‘yicha chiqishlar va tematik ko‘rsatuvlar tashkil qilsin.
 10. Mazkur Farmonning ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Prezidenti Administratsiyasi rahbari Z.Sh. Nizomiddinov zimmasiga yuklansin.